Dadiah
Dadiah iolah susu tradisional asal Minangkabau nan dibuwek dari susu kabau. Dari sigi bahaso, kato dadiah sarupo jo dudh, bahaso dari etnis Sindhi (India dan Pakistan). Samantaro itu, tabiaik urang Parsia mamakan susu nan alah diparam samo bawang putiah jo mantimun, sarupo jo tabiaik urang Minangkabau maso dulu nan mamakan dadiah. Dadiah diparam di batuang nan ditutuik jo daun pisang atau daun waru nan alah dilayuan di ateh api. Caro pamaraman dikarajoan dalam suhu ruangan hinggo tajadi gumpalan kiri-kiro 2 hinggo 3 hari. Dadiah biasonyo dimakan pas sarapan pagi, dicampua jo ampiang jo gulo merah. Dadiah buliah juo dimakan jo nasi sabagai samba.
min_Latn min_Latn